Pahay hawkri akiw usuh atere arit ini iwetrit adahan usuh piriyepkewne.
Ayge avigku ahin usuh patiptak gukak pahavu himano bukitwiyo.
Eg ihamru hiyavwano.
Wavitye ay guvit ku pariye akki gut ku pariye nehmnikuhpiye.
Gukivaravu dax ka aynsima karukri awaku ku samah eg akki gitkis hiyeg ku pariye nehmnikuhpiye gitkis,
ignesme katiwnih gukivaravu.
Eg himano kavusa makekehwe uhavuh butte.
Eg awni akak guhawna.
Guwn:
— Nerasbaki awaykemni igkis Kiyavwiye Uhokri inurikyene gihiyegavu.
Igkis ekkenes wotwiy pahatra ahin adahan wixwiy danuhne git Kiyavwiye Uhokri.
Mpuse hawkri eg kehno hene adahan kibite hawkri.
Ig Pol hiyapni hene,
ig ka batek.
Ayge nikwe ig wagestaw ig awna git ner wavitye ku pariye aynene guvit.
Giwn:
— Nah awna pit giwavrik Kiyavwiye Jesus.
Asa pes ayteke guvititak nor tino.
Aynewa ig wavitye pese guvititak.
Igkisme gukivaravu hiyapni hene,
igkis awna:
— Kuri wis ka dax karukri akiw.
Ayteke nikwe igkis kamaxe Pol gikak Sílas.
Igkis kehpigkis waxwevgikis tahan gimkanitkis hiyaptigivyene amadgat higiw.
Igkis danuh atere,
igkis iwevgikis givetunatkis hiyaptigivyene romanyenevwi.
Igkis awna gitkis:
— Neras hiyeg igkis judeyenevwi.
Takunipti igkis sigimwihne madikte paytwempuyenevwi ay.
Igkis kannuhnes hiyeg adahan igkis wew akak mbeyevye hiyakemniki ku pariye ukivarawiy ka muwaka wixwiy wew nikak.
Wixwiy hiyeg ku pariye romanyenevwi ka hiya wixwiyma amavin,
ka hiya wixwiyma wew nikak.
Madikte hiyeg ayge timapni hene,
igkis awna:
— Uyay pisenwa gihawkankis.
Igkis kuruwkehe gitivutkis.
Ayteke nikwe neras hiyaptigi wiwhkise gisimsakis.
Igkis biptasevgikis akak ah.
Igkisme gisuwtatavukis biptevgikis ka aynsima he igkis migatpite.
Pisenwa gibiwhkakkis igkis sarayhpigkis arikut parakseket.
Ayteke nikwe neras hiyaptigiviyene awna git ner avuriwkevutne parakseket.
Igkis awna:
— Avuriwnigkis kabayntiwa.
Ig ner avuriwkevutne parakseket timapni hene,
ig iwevgikis,
ig paraksevgikis arikut pakwa ayaknisep parakseket.
Ayteke ig deheke gikugkukis arikut ah turuhka.
Pisenwa ig tivik.
Ayteke pakwa tiyegem ig Pol gikak Sílas igkis ayge piriyepkewnes.
Igkis peknes avat adahan kibeyhenes Kiyavwiye Uhokri.
Igkisme nawenyevwi kamaxkarempu igkis ayge timepnes gavankis.
Pahaye adahan wayk segke akak ahawna.
In keh parakseket segke pahatte.
Avim ini madikte alapota wokhew.
Madikte xen matisbet,
in tuguhe givititakis neras kamaxkarempu.
Ig ner avuriwkevutne parakseket timapni hene,
ig wadise.
Ig hiyap parakseket alapota wok.
Ig hiyapni hene,
ig awna:
— Wo!
Madikte neras kamaxkarempu bisike kuwis.
Kuri nukivara umahkiswen givatrakis.
Ayteke nikwe ig wiwhe giwana adahan ig umehwevye pisenwate.
Igme Pol hiyapni hene,
ig kabiman git.
Giwn:
— Ka ba umahwa.
Iveg ayta.
Madikte usuh ayvekuye ay.
Igme ner avuriwkevutne parakseket ig timapni hene,
ig uguhkiswa git gihiyega.
Ig parak atere kibehtenwa.
Ig danuh atere git Pol gikak Sílas.
Ig segege gimin ig paberetusaw gitivutkis.
Ayteke ig iwevgikis arikutak ini parakseket.
Ig awna gitkis:
— Kiyavwiyegben,
pariyeki nah keh kuri adahan nah isahptaw?
Igkisme kaytwa giwn:
— Kamaxwa givitit Kiyavwiye Jesus.
Inneki keh pis isahptaw payak gikakkis neras pivinekuya.
Ayteke igkis ekkenes Kiyavwiye Uhokri giwn git payak gikakkis madikte givinekuya ayge.
Nikwenewa tiyegem ner avuriwkevutne parakseket ig iwevgikis ig hiyak gikakkis,
ig sukuhete gibuskanakis.
Pisenwa ig kewvi ahakwat un nikwenewa tiyegem madikte akak givinekuya.
Ayteke ig parakse Pol gikak Sílas givinekut.
Ig ike gimanakis.
Ayge ig gikakkis givinekuya igkis bateke giminkis ku samah igkis kamaxwa givitit Kiyavwiye Uhokri.
Hewke akiw neras hiyaptigiviyene awahkise sandagma gimin ner avuriwkevutne parakseket.
Igkisme danuh atere,
igkis awna git:
— Isahkise neras awaykemni adahan igkis tivik.
Igme ner avuriwkevutne parakseket awna git Pol:
— Igkis hiyaptigiviyene wasavanew adahan yis isahkiswika.
Kuri hiyawa yis tivik mownye.
Igme Pol awna gitkis neras sandagma.
Giwn:
— Igkis hiyaptigiviyene ka keh wadit ukakuh.
Igkis biptase usuh giwtrikkis hiyeg yuma arik kavatra.
Igkis sarayhe usuh arikut parakseket.
Usuh hiyeg judeyenevwi heneme usuh hawata hiyeg romanyenevwi.
Ka hiya igkisma keh hene ukakuh usuh hiyeg ku pariye romanyenevwi.
Kuri hiyaksa igkis muwaka pekkis usuh mownye.
Kawa.
Ka hiya igkisma.
Wani igkiswa ayta isahkis usuh.
Wake usuh tivikbe mownye,
nikwekam madikte hiyeg ikiykam ku usuh bisike awaku usuh inyewa kakehniye.
Neras sandagma timapni hene,
igkis tivik gitkis gikivarakis hiyaptigiviyene.
Igkis danuh atere,
igkis awna inakni gitkis.
Igkisme timapni hene ku Pol gikak Sílas ku igkis hiyeg romanyenevwi igkis avisasew.
Ayteke nikwe igkis atere gitkis Pol gikak Sílas.
Igkis danuh atere,
igkis awna gitkis:
— Bayahminanay usuh.
Hiyawa yis pese aytaki arikutak parakseket.
Peswinay paytwemputak hawata.
Igme Pol gikak Sílas igkis pekkiswika arikutak parakseket,
igkis wadite atere guvinwat kiyavuno Lidiya.
Igkis danuh atere,
igkis ute gikebyuvwikis Jesus gihiyegavu aygnenevwi.
Igkis hiyapni hene,
igkis kinetihwa gikakkis ayge igkis ikenes gawaygikis.
Ayteke pisenwa igkis tivik.